Oficialusis leidinys 201 E , 18/08/2005 p. 0115 - 0119



P6_TA(2004)0065 Europos ombudsmeno veikla (2003 m.) Europos Parlamento rezoliucija dėl metinio pranešimo apie Europos ombudsmeno veiklą 2003 metais (2004/2091(INI)) Europos Parlamentas, - atsižvelgdamas į metinį pranešimą apie Europos ombudsmeno veiklą 2003 metais, - atsižvelgdamas į EB sutarties 195 straipsnį, - atsižvelgdamas į savo 1993 m. lapkričio 17 d. rezoliuciją dėl demokratijos, skaidrumo ir subsidiarumo bei Tarpinstitucinio susitarimo dėl subsidiarumo principo taikymo procedūrų; Ombudsmeno pareigų atlikimą reglamentuojančių nuostatų ir bendrųjų sąlygų; Taikinimo komiteto, numatyto EB sutarties 189 b straipsnyje, darbo taisyklių [1], ypač į jos dalį dėl ombudsmeno pareigų atlikimą reglamentuojančių nuostatų ir bendrųjų sąlygų, - atsižvelgdamas į savo 1994 m. kovo 9 d. Sprendimą Nr. 94/262/EAPB, EB, Euratomas dėl ombudsmeno pareigų atlikimą reglamentuojančių nuostatų ir bendrųjų sąlygų [2] ir ypač į jo 3 straipsnio 8 dalį, - atsižvelgdamas į Europos Sąjungos pagrindinių teisų chartijos 43 straipsnį, - atsižvelgdamas į Darbo tvarkos taisyklių 112 straipsnio 1 dalį ir 195 straipsnio 2 dalį, - atsižvelgdamas į Peticijų komiteto panešimą (A6-0030/2004), A. kadangi Pagrindinių teisių chartija yra Sutarties dėl Konstitucijos Europai, kurią 2004 m. spalio 29 d. Romoje pasirašė Europos Sąjungos 25 valstybių narių valstybių ar vyriausybių vadovai ir užsienio reikalų ministrai, dalis, B. kadangi Chartijos V skyriaus (Pilietinės teisės) 41 straipsnyje (Teisė į tinkamą administravimą) teigiama, kad kiekvienas asmuo turi teisę į tai, kad Europos Sąjungos institucijos ir organai jo reikalus tvarkytų nešališkai, teisingai ir per kiek įmanoma trumpesnį laiką, C. kadangi Chartijos 42 straipsnyje numatyta, kad kiekvienas Sąjungos pilietis ir kiekvienas fizinis asmuo, kuris gyvena bet kurioje valstybėje narėje, ar juridinis asmuo, kurio registruota buveinė yra valstybėje narėje, turi teisę susipažinti su Europos Parlamento, Tarybos ir Komisijos dokumentais, D. kadangi Chartijos 43 straipsnis (Ombudsmenas) nurodo, kad: kiekvienas Sąjungos pilietis ir kiekvienas fizinis asmuo, kuris gyvena bet kurioje valstybėje narėje, ar juridinis asmuo, kurio registruota buveinė yra valstybėje narėje, turi teisę kreiptis į ombudsmeną su skundu dėl netinkamo administravimo atvejų Bendrijos institucijų ir organų veikloje, išskyrus Teisingumo Teismą ir Pirmosios instancijos teismą, kai šie vykdo teismo funkcijas, E. kadangi metinis pranešimas buvo oficialiai pristatytas Europos Parlamento Pirmininkui 2004 m. balandžio 19 d. ir 2004 m. balandžio 26 d. ombudsmenas Nikiforos Diamandouros pristatė pranešimą Peticijų komitetui, F. kadangi dar kartą žymiai padidėjo ombudsmenui pateiktų skundų skaičius 2003 m., o po plėtros numatomas dar didesnis padidėjimas, G. kadangi ombudsmenui pateiktų skundų, kuriuose piliečiai pagrįstai reikalavo ištaisyti Europos institucijų veiklos atvirumo ir skaidrumo trūkumą, skaičius kelia susirūpinimą dėl Europos Sąjungos demokratinės atskaitomybės, H. kadangi metinėje ataskaitoje minimos atskiros bylos, kuriose nebuvo nustatytas netinkamas administravimas, dėl kurių Europos institucijos, pranešus joms apie skundą, sutiko tenkinti ombudsmeno rekomendacijas arba buvo pasiektas draugiškas sprendimas, tačiau taip pat pabrėžia, kad dalį skundų ombudsmenas turėjo išnagrinėti pateikdamas kritines pastabas, I. kadangi ombudsmenas atliko išankstinius tyrimus savo iniciatyva, J. kadangi Europos Parlamentas 2001 m. rugsėjo 6 d. rezoliucija [3] dėl Ombudsmeno specialiojo pranešimo Europos Parlamentui, parengto atlikus tyrimą savo iniciatyva dėl Tinkamo administracinio elgesio kodekso ir galimybės visuomenei su juo susipažinti įvairiose Bendrijos institucijose, vienbalsiai pritarė ombudsmeno rekomenduotam Europos Sąjungos Tinkamo administracinio elgesio kodeksui; ir kadangi Komisija Kodekso nepriėmė, K. kadangi Sutartimi dėl Konstitucijos Europai nustatomas būsimo tinkamo administravimo įstatymo teisinis pagrindas, L. kadangi 2003 m. sausio 23 d. Konventui pateiktoje ataskaitoje ombudsmenas teigė, kad "pakeičiant Sutartį Konstitucija, ypač Konstitucija, į kurią įtrauktos pagrindinės teisės, reikia gerai apsvarstyti sutarties prižiūrėtojo vaidmenį", M. kadangi ombudsmenas jau sprendime dėl Skundo Nr. 995/98/OV pabrėžė, kad kai Komisija savo nuožiūra naudojasi įgaliojimais pradėti pažeidimų nagrinėjimo procedūrą, vis dėlto šiems įgaliojimams "taikomi teisiniai apribojimai (...) nustatyti Teisingumo Teismo praktikoje, kurioje reikalaujama, kad, pavyzdžiui, administravimo įstaigų veikla būtų nuosekli, sąžininga, kad ji atitiktų nediskriminavimo, proporcingumo, lygybės ir teisėtų lūkesčių principus bei gerbtų žmogaus teises ir pagrindines laisves", N. kadangi dar 1999 m. gruodžio mėnesį Europos Parlamentas gavo ombudsmeno prašymą pakeisti ombudsmeno statuto nuostatas dėl jo teisės susipažinti su dokumentais ir apklausti liudytojus; kadangi nors Europos Parlamentas rekomendavo šias nuostatas pakeisti, jos iki šiol nebuvo pakeistos dėl Komisijos ir Tarybos išlygų, O. kadangi ombudsmenas, apgailestaudamas dėl neigiamų nuomonių dėl pasiūlymo, 2002 m. Gruodžio 17 d. laiške Europos Parlamento Pirmininkui pasiūlė, kad ombudsmeno ir Europos Parlamento tarnybos drauge apsvarstytų ombudsmeno statuto persvarstymo klausimą, P. kadangi metiniame pranešime matyti ombudsmeno pastangos toliau plėtoti valstybių ir regionų ombudsmenų tinklą, kreipiant ypatingą dėmesį į šalis kandidates, Q. kadangi metiniame pranešime pažymima, kad ankstesnis ombudsmenas Jacob Söderman ir dabartinis ombudsmenas Nikiforos Diamandouros primygtinai reikalavo, jog Konstitucijoje būtų aiškiai pripažintas ombudsmeno ir kitų neteisminių ginčų sprendimo būdų vaidmuo, 1. patvirtina Europos ombudsmeno pateiktą 2003 m. metinį pranešimą, kuriame pateikta aiški ombudsmeno veiklos per tuos metus apžvalga ir aprašyti išnagrinėti atvejai; 2. sveikina pirmąjį Europos ombudsmeną Jacob Söderman sėkmingai baigus savo nelengvą kadenciją 2003 m. kovo 31 d., per septynerius su puse tarnybos metų jis sutvirtino institucijų pamatus ir daugiau negu 11000 piliečių padėjo patenkinti jų reikalavimus; 3. giria Nikiforos Diamandouros už pastangas nuo 2003 m., kai jis pradėjo eiti savo pareigas, sėkmingai siekiant stiprinti Europos ombudsmeno tarnybos veiksmingumą ir skatinant tinkamą administravimą, teisinę valstybę, ir pagarbą žmogaus teisėms; 4. ombudsmeno vaidmenį, t. y. stiprinti atvirumą ir demokratinį atskaitingumą sprendimų priėmimo ir administravimo procese Europos Sąjungoje, laiko esminiu įnašu kuriant Europą, kurioje pagal Europos Sąjungos sutarties 1 straipsnio antrąją pastraipą sprendimai priimami kuo atviriau ir kuo labiau priartinant juos prie piliečio; 5. pripažįsta ombudsmeno pastangas padaryti jo instituciją žinomą visuomenei ir informuoti piliečius apie jų teises platinant medžiagą, lankantis valstybėse narėse bei rengiant konferencijas; 6. pažymi, kad Komisija teigiamai įvertino ombudsmeno pasiūlymą, jog ji nuolat teiktų informaciją dotacijų ir subsidijų prašytojams bei gavėjams apie galimybę pateikti skundą dėl netinkamo administravimo; 7. pažymi, kad žymiai padidėjo skundų skaičius, o tai rodo, kad ombudsmeno dėka piliečiai, kurie kreipiasi į ES institucijas, geriau žino savo teises šiuo atžvilgiu; 8. pažymi, kad visuomenei vis dar neaiškios ombudsmeno kompetencijos ribos, kadangi apie 75 proc. jam pateikiamų skundų nepriklauso ombudsmeno kompetencijai; tačiau džiaugiasi, kad tokiais atvejais ombudsmenas stengiasi padėti skundų pareiškėjams, nukreipdamas juos į kitas institucijas, ypač Peticijų komitetą arba valstybės ar vietos ombudsmeną, ir toliau pabrėžia, kad būtina piliečius tinkamai informuoti pasitelkiant įvairias prieš tai minėtas priemones; 9. su džiaugsmu pažymi, kad daugeliu atvejų Europos institucijos ėmėsi priemonių, kad išspręstų skundą, kai tik buvo apie tai informuotos, arba kitais atvejais pasiekdavo draugišką sprendimą; primygtinai prašo atitinkamų Europos Sąjungos institucijų laikytis ombudsmeno rekomendacijų projektų stengiantis ištaisyti tyrimu nustatytus netinkamo administravimo atvejus ir imtis atitinkamų veiksmų sulaukus kritinių ombudsmeno pastabų siekiant, kad ateityje nepasikartotų panašių netinkamo administravimo atvejų; 10. su džiaugsmu pažymi, kad keturiose bylose ombudsmenui tarpininkaujant pavyko pasiekti draugišką sprendimą, pasiūlius abi šalis tenkinantį sprendimą, o metų pabaigoje buvo svarstomi kiti septyni pasiūlymai draugiškai susitarti; 11. pažymi, kad, kaip ir 2003 m., ombudsmenas pateikė kritinių pastabų institucijoms, ypač Tarybai, dėl skundų, susijusių su sunkumais, patirtais norint susipažinti su dokumentais; primena, kad Peticijų komitetas sprendė šią problemą pranešime, susijusiame su nevyriausybinės organizacijos "Statewatch" skundu, ir kad tuo atžvilgiu Taryba užtikrino, jog ateityje laikysis taisyklių dėl galimybės susipažinti su dokumentais; 12. ragina visas Europos Sąjungos institucijas ir organus visiškai įgyvendinti 2001 m. Gegužės 30 d. Europos Parlamento ir Tarybos reglamentą (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais [4] ir pripažinti, kad teisė susipažinti su Europos Sąjungos institucijų ir organų dokumentais yra pagrindinė teisė pagal Pagrindinių teisių chartijos 42 straipsnį, bei ryžtingai siekti tikslo, kad sprendimai būtų priimami kuo atviriau ir kuo labiau priartinant juos prie piliečių; pabrėžia, kad Europos Sąjungos institucijos ir organai turi itin atidžiai išnagrinėti kiekvieną prašymą atskirai, prieš nuspręsdami taikyti nuo teisės netrukdomai susipažinti su dokumentais nukrypti leidžiančias nuostatas; 13. pritaria ombudsmeno sprendimui leisti visuomenei susipažinti su Europos Konvento prezidiumo darbotvarkėmis ir protokolais šiam baigus darbą; nors Reglamentas (EB) Nr. 1049/2001 netaikomas, ombudsmenas tokiu būdu sėkmingai užtikrina, kad būtų laikomasi tinkamo administravimo principų; 14. primena savo 2002 m. kovo 14 d. rezoliuciją dėl Reglamento (EB) Nr. 1049/2001 įgyvendinimo [5], kurioje apgailestauja, kad Komisija ir toliau neleidžia Parlamentui tikrinti visos pažeidimų nagrinėjimo procedūros, įskaitant susirašinėjimą tarp Komisijos ir valstybių narių, ir taip kenkia Bendrijos teisės veiksmingumui; 15. pritaria raginimui, kad Komisija pateiktų pasiūlymų iš dalies pakeisti Reglamentą (EB) Nr. 1049/2001, ypač galimybės susipažinti su teisės aktų leidybos dokumentais atžvilgiu; 16. atkreipia dėmesį į tai, kad, kaip ir 2003 m., buvo gautas tam tikras skaičius skundų dėl nepakankamo institucijų įdarbinimo konkursų atvirumo ir skaidrumo - kelerius metus ombudsmenas šiai sričiai teikė ypatingą pirmumą, kadangi labai daug piliečių kreipiasi į institucijas dėl įdarbinimo; pažymi, kad ombudsmenas pateikė kritinių pastabų, susijusių su kai kuriais iš šių skundų; 17. su džiaugsmu pažymi, kad ombudsmenui du kartus gavus skundą Taryba nusprendė vadovautis ombudsmeno rekomendacijomis ir asmenims, dalyvavusiems jos paskelbtame konkurse į darbo vietas, leisti susipažinti su jų atliktomis ištaisytomis egzaminų užduotimis, kaip tai daro Parlamentas ir Komisija; 18. ragina tarpinstitucinę Europos Bendrijų personalo atrankos tarnybą (EPSO), kuri ateityje organizuos daugumą įdarbinimo ES institucijose konkursų, laikytis su įdarbinimo procedūrų atvirumu ir skaidrumu susijusių nuostatų bei tvarkos, kuri nusistovėjo per daugelį metų daugiausiai dėl ombudsmenui pateiktų skundų ir ombudsmeno rekomendacijų; 19. atkreipia dėmesį, kad dauguma skundų,dėl kurių ombudsmenas pateikė kritines pastabas, susiję su atsakymo į laiškus vilkinimu, atsakymo nepateikimu arba nepakankamu ar nemandagiu atsakymu; todėl institucijoms ir organams primena, kad jiems patiems naudinga tinkamai ir deramai bendrauti su piliečiais; 20. su džiaugsmu pažymi, kad 2003 m. savo iniciatyva buvo atlikti penki tyrimai, iš jų vienas — dėl neįgalių asmenų integracijos siekiant užtikrinti, kad neįgalieji nepatirtų diskriminacijos palaikydami ryšius su Europos institucijomis vadovaujantis Europos Sąjungos Pagrindinių teisių chartijos 26 straipsniu; 21. primena, kad Parlamentas priėmė rezoliuciją dėl Tinkamo administracinio elgesio kodekso, skirto ES institucijoms ir organams, ir kad jis ne kartą pabrėžė, jog šį Kodeksą privalo taikyti visos institucijos ir organai; apgailestauja, kad iki šiol Komisija nepatvirtino ir netaiko viso Kodekso; 22. primena, kad 2003 m. rugsėjo 25 d. plenarinio posėdžio metu diskutuojant dėl 2002 metų ombudsmeno pranešimo Komisijos pirmininko pavaduotoja L. de Palacio paminėjo faktą, jog Konstitucijos Europai projektu nustatomas būsimo tinkamo administravimo įstatymo, kurį turėtų taikyti visos ES institucijos ir organai, teisinį pagrindą; pritaria ombudsmenui, kad Komisija turėtų pradėti šio įstatymo priėmimo parengiamuosius darbus; 23. kviečia ombudsmeną, kol dar neįgyvendintas tinkamo administravimo įstatymas, dirbti kartu su Peticijų komitetu toliau plėtojant tinkamo administravimo kriterijus, susijusius su pažeidimų nagrinėjimo procedūra, nustatytus ombudsmeno sprendimu dėl Skundo Nr. 995/98/OV; 24. mano, kad atlikdamas tyrimus ombudsmenas turi turėti neribojamą galimybę susipažinti su dokumentais; atkreipia dėmesį į tai, kad praėjo beveik šešeri metai nuo tada, kai ombudsmenas pateikė pasiūlymus keisti Ombudsmeno statuto 3 straipsnio 2 dalį dėl galimybės ombudsmenui susipažinti su dokumentais ir apklausti liudytojus; dėl šių pasiūlymų 2001 m. rugsėjo 6 d. Europos Parlamentas priėmė rezoliuciją [6]; apgailestauja, kad kvalifikuota dauguma Taryboje nepavyko šios rezoliucijos patvirtinti [7]; 25. pritaria būtinybei persvarstyti 1994 m. kovo 9 d. patvirtintą Ombudsmeno statutą, kaip siūlė J. Söderman savo 2002 m. gruodžio 17 d. laiške Pirmininkui P. Cox, atsižvelgiant į paskutinio dešimtmečio raidą, įskaitant Europos kovos su sukčiavimu tarnybos (OLAF) įgaliojimus atlikti tyrimus ir Reglamento (EB) Nr. 1049/2001 priėmimą; 26. pripažįsta, kad Ombudsmeno tarnyba ir Peticijų komitetas palaikė gerus darbo santykius, pavyzdžiui, esant reikalui, perduodavo vienas kitam bylas: šešios bylos buvo tiesiogiai perduotos Peticijų komitetui, o kitiems 142 skundų pateikėjams buvo patarta pateikti peticijas; 27. teigiamai vertina tai, kad ombudsmenas sukūrė valstybių ir vietos ombudsmenų bei panašių tarnybų, kurioms perduodami skundai, nepriklausantys ombudsmeno kompetencijai, tinklą; mano, kad būtų naudinga, jog Peticijų komitetas galėtų naudotis šiuo tinklu arba bendradarbiaudamas su Ombudsmeno tarnyba sukurtų panašų peticijų komitetų tinklą; 28. ragina ombudsmeną toliau siekti, bendradarbiaujant su atskirų šalių ir regionų ombudsmenais, sukurti visapusę ir veiksmingą neteisminių ginčų sprendimo būdų sistemą, kuria galėtų pasinaudoti Europos piliečiai, manantys, kad buvo pažeistos Europos teisėje numatytos jų teisės; 29. paveda Pirmininkui perduoti šią rezoliuciją ir Peticijų komiteto pranešimą Tarybai, Komisijai, Europos ombudsmenui, valstybių narių vyriausybėms ir parlamentams bei valstybių narių ombudsmenams ar panašioms tarnyboms. [1] OL C 329, 1993 12 6, p. 132. [2] OL L 113, 1994 5 4, p. 15. [3] OL C 72 E, 2002 3 21, p. 331. [4] OL L 145, 2001 5 31, p. 43. [5] OL C 47 E, 2003 2 27, p. 483. [6] OL C 72 E, 2002 3 21, p. 336. [7] 2002 m. lapkričio 26 d. Tarybos pranešimas Nr. 14782/02 OMBUDS 29. --------------------------------------------------